जिले में बालिका गृह का संचालन करने वाली सेवा संकल्प एवं विकास समिति साहू रोड के पद धारकों की चल एवं अचल संपत्तियों को जब्त करने के मामले की शनिवार को जिला दंडाधिकारी के कोर्ट में सुनवाई हुई। इस दौरान संस्था के सभी पद धारकों ने वकीलों के माध्यम से संबंधित सीओ द्वारा उपलब्ध कराई गई चल-अचल संपत्तियों को अपने नाम पर नहीं होने की जानकारी दी। इसके साथ ही उनके नाम पर बताए गए 36 में सिर्फ एक वाहन का निबंधन होने की जानकारी दी। साथ ही वकीलों ने इसी मामले में उच्च न्यायालय द्वारा 12 नवंबर काे सुनवाई करने की जानकारी भी दी। संस्था के सभी पद धारकों ने अंचलाधिकारियों द्वारा उपलब्ध कराई गई सूचना के अनुसार सभी चल-अचल संपत्ति के बारे में विस्तृत जांच के बाद ही उसे जब्त करने के साथ अन्य कार्रवाई का आग्रह किया। कोर्ट में मद्य निषेध उत्पाद एवं निबंधन विभाग द्वारा सेवा संकल्प एवं विकास समिति साहू रोड के पद धारकों के बारे में उपलब्ध दी गई सूचना पर उनकी संपत्तियों को जब्त करने की सुनवाई हुई। वकीलों के माध्यम से संस्था के प्रबंधन समिति के अध्यक्ष संजय सिंह, सचिव रमेश कुमार व कोषाध्यक्ष प्रयाग नाथ तिवारी (मुन्ना) के साथ सदस्य के पद पर रहने वाले किरण पोद्दार, संजीता कुमारी, प्रो. डाॅ. आशा व संगीता सुभाषिणी ने वकीलों के माध्यम से पक्ष रखा। जिला समाहर्ता कोर्ट में संस्थान के सभी पद धारकों ने सूची में दर्ज संपत्तियों को अपने नाम पर नहीं होने समेत 35 वाहन भी दूसरे के नाम होने की जानकारी दी।